《登高丘而望远海》
明代·丘浚

登高丘，望远海。身居㟪垒间，目极苍茫外。神游八表纵大观，气极千丈发长慨。

直从混沌凿破初，大遍虚空无尽界。天于子会开一元，地自坤隅分两戒。

山万重，水千派，神禹劳劳躬四载。野外脩途七圣迷，海上神山六鳌戴。

波涛汹汹泛苍溟，沙漠茫茫连紫塞。岂不欲鼓枻登瀛洲，却愁弱水难胜芥。

岂不欲振策赴瑶池，恨无神骏能历块。不如振衣千仞冈，老眼空明无障碍。

近山列翠屏，远山抹青黛。大华三峰势若蹲，黄河九曲流如带。

舜功封浚四海同，禹迹平成万世赖。三十六洞天，处处藏神怪。

七十二福地，一一异姿态。驱山走海入双瞳，咀今嚼古供一嘬。

山岳降神生异材，景物因人成胜槩。安期竟不来，汉武空相待。

岘山依旧存，杜子今安在。挂剑殊非昔日坟，钓鱼乃是今时濑。

赤壁人寻折戟磨，浯溪客打残碑卖。往古来今，倏成忽败。

物理不齐，时光难再。扶世教者何人，历变故兮几代。

古迹日巳湮，昔人日巳迈。琼楼玉宇不胜寒，民堕颠崖苦凋瘵。

重衾春暖梦无鱼，破釜尘生色如菜。口谈诗礼半盗儒，醉拥韬钤多债帅。

惜时感事气填胸，以手抚摩聊一慨。君不见地为舆，天为盖，人在其间稊米大。

分明芥子纳须弥，毛孔真能容渤澥。逐日何须随夸父，步地谁云有章亥。

请学尼丘古圣神，越过东山登泰岱。

作者简介：丘浚（1418～1495）明代著名政治家、理学家、史学家、经济学家和文学家，海南四大才子之一。字仲深，号深庵、玉峰、别号海山老人，琼州琼台（今属海南）人。景泰五年进士，历官经筵讲官、侍讲、侍讲学士、翰林学士、国子临祭酒、礼部侍郎、尚书、纂修《宪宗实录》总裁官、文渊阁大学士、户部尚书兼武英殿大学士等职。丘浚学问渊博，熟悉当代掌故，晚年右眼失明仍披览不辍，研究领域涉政治、经济、文学、医学等，著述甚丰，同海瑞合称为“海南双壁”。